Achraf Hakimi

Achraf Hakimi Mouh (Arabisht: [أشرف حكيمي موح]; lindur më 4 nëntor 1998) është një futbollist profesionist marokien i cili luan si mbrojtës për klubin francez Paris Saint-Germain dhe kombëtaren marokiene. Përveç rolit të mbrojtësit të djathtë, ai mund të luajë si dhe anësor i avancuar në krahun e majtë.

Jeta e hershme
Hakimi lindi në Madrid të Spanjës nga prindër marokien. Ai u bashkua me akademinë e Real Madridit në vitin 2006 në moshën tetë vjeç nga CD Colonia Ofigevi.

Karriera me klube
Real Madrid
Pasi kaloi nivelet e moshave në La Fábrica, Hakimi u promovua te ekipi i rezervave në qershor 2016. Pak pas kësaj, ai u thirr në ekipin e parë për turin e tyre para-sezonal në Shtetet e Bashkuara.

Hakimi bëri debutimin e tij me Los Blancos në ndeshjen e parë turnamentit veror International Champions Cup 2016, ku Reali u mposht 3–1 nga Paris Saint-Germain. Ai më pas u rikthye te ekipi B, duke bërë debutimin e tij zyrtar më 20 gusht 2016 në fitoren 3–2 në shtëpi ndaj Real Sociedad B në Segunda División B, duke e nisur ndeshjen si titullar.

Hakimi shënoi golin e parë si profesionist më 25 shtator në barazimin 1–1 ndaj CF Fuenlabrada. Ai e mbylli sezonin e tij të parë me 28 ndeshje (26 si titullar dhe 2305 minuta), me Castillan që e mbylli kampionatin në vendin e 11të. Në përfundim të sezonit, ai ishte ende i ri për të luajtur me ekipin e të rinjëve në finalen e Copa del Rey Juvenil 2017.

Më 19 gusht 2017, Hakimi u rikthye në ekipin e parë si një rezervë e Dani Carvajal dhe Nacho, duke marrë fanellën me numrin 19. Ai debutoi zyrtarisht më 1 tetor, duke luajtur si titullar në fitoren 2–0 ndaj RCD Espanyol në La Liga. Goli i tij i parë në La Liga erdhi më 9 dhjetor 2017 në fitoren 5–0 kundër Seviljes. Në Ligën e Kampioneve të sezonit 2017–18, Hakimi luajti dy ndeshje me Real Madridin që fitoi titullin e tretë rresht dhe të 13tin gjithsej. Edhe pse nuk ishte pjesë e ekipit në ndeshjen finale, ai sërisht mori medalen e fituesit dhe u bë marokieni i parë që fiton këtë kompeticion.

Huazimi te Borussia Dortmund
Më 11 korrik 2018, Borussia Dortmund njoftoi transferimin e Hakimit në një huazim dy-vjeçar. Ai shënoi golin e parë me klubin e ri më 27 shtator në fitoren madhore 7–0 kundër 1. FC Nürnberg në Bundesligë. Më 24 tetor, në debutimin e tij në Ligën e Kampioneve me ekipin, Hakimi prodhoi tre asiste për herë të në karrierë në një fitore 4–0 kundër spanjollëve të Atlético Madrid.

Më 2 tetor 2019, Hakimi shënoi dy golat e tij të parë në Ligën e Kampioneve në ndeshjen e fazës së grupeve kundër Slavia Prague. Ai shënoi edhe dy gola të tjerë në fitoren me përmbysje 3–2 ndaj Interit në Westfalenstadion.

Në shkurt 2020, ai vendosi një rekord të ri shpejtësie në Bundesligë kur ai kapi shpejtësinë 36.5 km/h (22.67 mph) në një ndeshje ndaj 1. FC Union Berlin, duke thyer rekordin 36.2 km/h (22.5 mph) që ai kishte vendosur tre muaj më parë në një ndeshje kundër RB Leipzig.

Më 31 maj 2020, Hakimi shënoi në fitoren 6–1 të Dortmundit kundër SC Paderborn. Pasi shënoi golin, ai hoqi fanellën e tij për të zbuluar me bluze me shkrimin "Justice for George Floyd" (Drejtësi për George Floyd), një person me ngjyrë që u vra nga policia një javë më parë. Shoku i tij, Jadon Sancho, shpalosi të njëjtin mesazh pasi shënoi gjithashtu.

Internazionale
Më 2 korrik 2020, Inter njoftoi transferimin e Hakimit në një kontratë pesë-vjeçare, duke paguar një shifër të raportuar prej 40 milion €. Ai bëri debutimin e tij zyrtar më 26 shtator në ndeshjen hapëse të Interit në Serie A kundër Fiorentinës; ai u aktivizua si zëvëndësues në pjesën e dytë dhe asistoi golin e Lukakut, me Interin që fitoi 4–3 në San Siro. Katër ditë më pas, në ndeshjen e tij të parë si titullar, Hakimi asistoi një tjetër gol të Lukakut vetëm 28 sekonda pas fillimit të ndeshjes si dhe shënoi golin e parë me klubin e ri në fund të pjesës së parë, me Interin që regjistroi një fitore 5–2 kundër Beneventos në Stadio Ciro Vigorito.

Paris Saint-Germain
Më 6 korrik 2021, Hakimi firmosi një kontratë pesë-vjeçare me Paris Saint-Germain. Sipas The Guardian, klubi francez pagoi 60 milion € për kartonin e tij si dhe 11 milion € të tjera në formë bonusesh. Hakimi bëri debutimin e tij në Ligue 1 më 7 gusht duke luajtur 90 minuta të plota kundër Troyes, të cilës i shënoi në minutën e 19të. Më 24 gusht, ai mori kartonin e kuq të parë në karrierë në barazimin pa gola në Le Classique kundër Marsejës. Pas rikthimit nga pezullimi, Hakimi shënoi një dopietë në fitoren 2–1 kundër Metz. Në sezonin e tij të parë në Francë, Hakimi fitoi titullin e Ligue 1, duke kontribuar me 34 ndeshje dhe 4 gola.

Karriera ndërkombëtare
parapamje|Hakimi (djathtas) duke luajtur me Marokun në FIFA Kupën e Botës 2018.
Të rinjtë
Pasi luajti me ekipet nën-17 dhe nën-20, Hakimi bëri debutimin e tij me kombëtaren nën-23 më 5 qershor 2016 në fitoren 1–0 në miqësoren ndaj Kamerunit.

Ekipi i parë
Hakimi bëri debutimin e tij me kombëtaren e parë më 11 tetor 2016, duke u aktivizuar si zëvëndësues në vend të Fouad Chafik në fitoren 4–0 kundër Kanadasë. Goli i tij i parë erdhi më 1 shtator 2017 në fitoren tenistike 6–0 kundër Malit.

Në maj 2018, ai ishte pjesë e listës paraprake të Marokut për FIFA Kupën e Botës 2018 në Rusi, kurse më 4 qershor ishte pjesë e listës përfundimtare me 23 lojtarë.

Stili i lojës
Gjatë kohës së tij te Dortmundi, Hakimi u përshkrua si një mbrojtës i shpejtë, dinamik dhe i fortë i cili ishte taktikisht dhe teknikisht i aftë të jepte topa të gjatë të saktë nga mbrojtja. Përveç këtij pozicioni, Hakimi mund të luajë edhe si anësor.

Jeta personale
Hakimi është i martuar me aktoren spanjolle Hiba Abouk; ajo është me origjinë tuniziane dhe libiane. Fëmia i tyre i parë, një djal, lindi në vitin 2020.

Statistikat e karrierës
Klube

+ Ndeshjet dhe golat sipas klubit, sezonit dhe kompeticionitKlubiSezoniLigaKupaEvropaTjetërGjithsejDivizioniNdshGolaNdshGolaNdshGolaNdshGolaNdshGolaReal Madrid Castilla2016–17Segunda División B281———281Real Madrid2017–18La Liga92502010172Borussia Dortmund (huazim)2018–19Bundesliga2122150—2832019–20335308410459Gjithsej54751134107312Internazionale2020–21Serie A210000—21Gjithsej karriera93111011542012016

Kombëtarja

+ Ndeshjet dhe golat sipas ekipit kombëtar dhe vititEkipi kombëtarVitiNdshGolaMaroku20161020175120181202019101Gjithsej282

Golat me kombëtaren
. Rezultatet e Marokut të listuara të parat, kolonat e golave tregojnë rezultatin pas çdo goli të shënuar nga Hakimi.

+ Golat me kombëtaren sipas datës, vendit, ndeshjes, kundërshtarit, rezultatit dhe kompeticionitNr.DataVendiNdshKundërshtariGoliRezultatiKompeticioni11 shtator 2017Prince Moulay Abdellah Stadium, Rabat, Marok2 Mali4–06–0Kualifikueset e FIFA Kupës së Botës 2018219 nëntor 2019Stadiumi Prince Louis Rwagasore, Bujumbura, Burundi28 Burundi3–03–0Kualifikueset e Kupës së Kombeve Afrikane 2021

Trofe
Klube
Real Madrid Castilla
parapamje|djathtas|Hakimi (rreshti posht, i treti nga e majta) duke festuar fitimin e Ligë së Kampioneve me Real Madridin.
 Copa del Rey Juvenil: 2017

Real Madrid
 UEFA Liga e Kampioneve: 2017–18
 FIFA Kupa e Botës për Klube: 2017

Borussia Dortmund
 DFL-Supercup: 2019

Personale
Fillestari i Muajit i Bundesligës: shtator 2018, nëntor 2018
CAF Lojtari i Ri i Vitit: 2018, 2019
CAF Ekipi i Vitit: 2019
 Formacioni i Talentëve të UEFA Ligës së Kampioneve: 2019
Globe Soccer Awards Lojtari më i Mirë i Ri Arab i Vitit: 2019

 Referime 

Lidhje të jashtme

Achraf Hakimi  te inter.it
Achraf Hakimi  – Rekordi në kompeticionet e FIFA-s
Achraf Hakimi – Rekordi në kompeticionet e UEFA-s
Achraf Hakimi te World Football
Achraf Hakimi te Football Database

Kategoria:Lindje 1998
Kategoria:Njerëz që jetojnë
Kategoria:Futbollistë marokienë
Kategoria:Futbollistë në kombëtaren marokiene
Kategoria:Futbollistë në Real Madrid Castilla
Kategoria:Futbollistë në Real Madrid C.F.
Kategoria:Futbollistë në Borussia Dortmund
Kategoria:Futbollistë në F.C. Internazionale Milano
Kategoria:Futbollistë në Paris Saint-Germain F.C.
Kategoria:Futbollistë në Segunda División B
Kategoria:Futbollistë në La Liga
Kategoria:Futbollistë në Bundesliga
Kategoria:Futbollistë në Serie A
Kategoria:Futbollistë në Ligue 1
Kategoria:Futbollistë në 2018 FIFA Kupën e Botës
Kategoria:Lojtarë fitues të UEFA Ligës së Kampioneve